Ontdek jou “greenfield” - Solidariteit WêreldSolidariteit Wêreld
Tuis › 10 minute voor werk Juig › Ontdek jou “greenfield”
Ontdek jou “greenfield”
Maandag | 06 Januarie | 2020
Enige stuk onontwikkelde of landbougrond wat as ’n potensiële gebied vir industriële- of stadsontwikkeling kan dien, word in Engels ’n “greenfield” genoem. Die term word ook gebruik om ’n geleentheid of ’n fokusgebied te beskryf wat nie beperkings het wat deur vorige besluite, projekte of ervarings daargestel is nie. Met ander woorde, iets met groot moontlikhede.
Sedert my ontmoeting met die Here in my vroeë twintigerjare wat my hele lewe geherdefinieer en verander het, het ek nog altyd die onwrikbare geloof dat my lewensdoel is om my storie met ander te deel – die uitdagings wat ek te bowe gekom het, om sterk te staan maak nie saak wat my omstandighede was nie, en die feit dat ek kan opstaan en alles kan wees waarvoor ek geskep is, ondanks my verlede. En jy kan ook.
Die sleutel lê daarin om dit te ontdek wat ander in jou sien en as jou natuurlike talent beskou. Dit is daardie diep gesetelde gawe, die versteekte talent of die vaardigheid wat ander bewonder en tog vir jou so natuurlik voel dat jy dit nie eens as uniek beskou nie. Jou “greenfield” is daar iewers. Soek daarna. Dit is met ’n doel vir jou gegee. Jy het miskien ’n gawe wat vir jou so alledaags voel dat jy dit nog nooit as ’n gawe beskou het nie.
Die wêreld is vol talentvolle en begaafde mense wat hul plek gevind het en hulself die toestemming gegee het om suksesvol te wees. Of jy dus ’n talent het om te kook, te ontwerp, om outydse meubels te restoureer of diere te versorg, gebruik dit vandag. Wat jy nie gebruik nie, verloor jy as gevolg van ’n gebrek aan belangstelling, omdat dit in onbruik raak, of omdat jy dit as vanselfsprekend aanvaar. Wanneer jy gebruik wat jy het, maak jy plek om nog meer te ontvang. Beoefen jou ambagskuns getrou.
Alles wat lekker is, het ’n prys. Ons skep eerstens ons gewoontes, dan skep ons gewoontes ons. Die slegste meester wat jy kan hê, is ’n slegte gewoonte. Maar daar wag ’n goeie oes as jy nie halfpad tou opgooi nie, al is jou pad besaai met uitdagings. Dit is ’n belangrike waarheid om te onthou dat hoe meer waarde jy byvoeg, hoe meer sal jy in aanvraag wees. Mense sal ’n aansienlike bedrag betaal vir die toegewyde en unieke waarde wat jy kan byvoeg. Hoe groter die bydrae wat jy kan maak met wat jou gawe ook al is, hoe meer selfvertroue sal jy ontwikkel. Konstante kragtige bevoegdheid kan selfvertroue skep. Die formule daarvoor is eenvoudig: Vind die behoefte. Plant die saad. Pluk die vrugte. Daar is voortdurend behoeftes. Jou “greenfield” is voor jou oë en wag dat jy dit begin versorg.